Papersnake/gushiwen huggingface dataset:
中书侍郎赠银青光禄大夫傅钦之挽辞三首
苏颂（宋代）

平生出处与迍通，五十年中事事同。
晚岁金门陪末议，一朝华箦见将终。
晋贤已失苍生望，鲁国还嗟我道穷。
衰病无因送归绋，商声聊复寄深衷。
晓山上人
纪炅（清代）

幢花迦叶再生天，净业沙门自妙年。智永书名皆是法，贯休诗格总归禅。

云流梵阁翻公案，月照松关注内篇。不有阿难真定慧，孰从座上现青莲。
和韵复林云庄
杨廉（唐代）

客星阁下频来往，两个渔矶管送迎。使者诸方劳物色，钓船何处听滩声。

公无当日为臣意，帝有先年共学情。怪底希踪巢父辈，是何谏议不能轻。
拟古
林铭球（明代）

苍苍涧底松，根干已如兹。饱经雪霜后，荣滋贯四时。

天上有人语，守贞勿有疑。兰膏只自寇，玉折复谁贻。

汝质既坚秉，风霆呵护之。
【中吕】红绣鞋_次韵剑击西
张可久（元代）

次韵
剑击西风鬼啸，琴弹夜月猿号，半醉渊明可人招。南来山隐隐，东去浪淘淘，浙江归路杳。
春日湖上二首
百五日清明节假，两三攒绿暗人家，客子飘零尚天涯。春风轻柳絮，夜雨瘦梨花，绿杨阴谁系马？
绿树当门酒肆，红妆映水鬟儿，眼底殷勤座间诗。尘埃三五字，杨柳万千丝，记年时曾到此。
春夜
燕子来时酒病，牡丹开处诗情，庭院黄昏雨初晴。镜心闲挂月，筝手碎弹冰，樽前春夜永。
湖上
无是无非心事，不寒不暖花时，妆点西湖似西施。控青丝玉面马，歌《金缕》粉团儿，信人生行乐耳。
圣水寺山亭
佛国清凉境界，壶天金碧楼台，照眼的山画屏开。海云推月上，江水带潮来，醉嫌天地窄。
越山即事
山拥玉皇香案，烟笼翠羽仙鬟，两袖天风倚高寒。鹤归苍树杪，犬吠白云间，蓬莱迷望眼。
天台瀑布寺
绝顶峰攒雪剑，悬崖水挂冰帘，倚树哀猿弄云尖。血华啼杜宇，阴洞吼孔飞廉，比人心山未险。
次归去来韵
东舍西邻酒债，春花秋月诗才，两字功名困尘埃。青山依旧好，黄菊近新栽，没商量归去来。
洞庭道中二首
白鹭荒堤老葑，黄云远水长空，百尺蒲帆饱西风。酒旗花影里，钓艇树阴中，好山千万重。
逐名利长安日下，望乡关倦客天涯，孤雁南来倍思家。乱山云掩翠，老树雪生花，冻吟诗骑瘦马。
天台桐柏山中
谈世事渔樵闲问，洗征尘麋鹿相亲，步入蓬莱误寻真。竹声摇翠雨，山影护苍云，神仙深处隐。
雪芳亭
金错落樽前酒令，玉娉婷乐府新声，夜深花睡嫩寒生。一围云锦树，四面雪芳亭，月斜时人未醒。
春晚
圆旧梦衾闲锦绣，按新声弦断箜篌，满襟离思倦登楼。花寒鹦鹉病，春去杜鹃愁，倚栏人困酒。
岁暮二首
金莲步苍苔小径，玉钩垂翠竹闲亭，物换星移暗伤情。游鱼翻冻影，啼鸟泛春声，落梅香暮景。
竞酒争花公事，吟风弄月神思，好春能有几何时？玲珑心似锦，积渐鬓成丝，落一张闲故纸。
山中
黄叶青烟丹灶，曲阑明月诗巢，绿波亭下小红桥。老梅盘鹤膝，新柳舞蛮腰，嫩茶舒凤爪。
鉴湖
落叶山容消瘦，题诗人物风流，一片闲云驻行舟。月寒清镜晓，花淡碧壶秋，谪仙同载酒。
三衡山中
白酒黄柑山郡，短衣瘦马诗人，袖手观棋度青春。仙桥藏老树，石笋瘗苍云，松花飘瑞粉。
麻姑山诗
吕南公（宋代）

南峰枕崇坂，径路荆榛稠。遗坛在其巅，名为仙翁留。

石角已剥泐，林芳自春秋。谁无骨中尘，来继冲霄游。
代季亨二首
黄榦（宋代）

殷勤慈母手中线，缝人选行人身上。
待拘青衫朝日去，谁知白帽带星归。
别时早觉终天诀，底事能堪跬步违。
一路显新须努力，九原芒草恨依依。
题隐者壁
张至龙（宋代）

寒著麻衣馁食薇，乐山清兴只琴知。
蛛经圆纲当中立，蜂从新厨出外飞。
山脊倚天无改日，草根埋雪有青时。
莫言鸿燕多相背，去去来来共一机。
闻潮
韦骧（宋代）

钱塘江上吾家近，惯听秋潮动地鸣。今日蓬莱于役处，却疑身在故乡行。
挽庄懿皇太后词 其一
胡宿（宋代）

仙李含芳远，菖华席庆殊。伣天周作合，梦日汉为符。

宫祲生长信，山光卜鲋鰅。宝台泉底路，千古凝金凫。
答人见赠
李复（宋代）

形影何尝问主宾，真风满户养颓龄。
不从田父迷回驾，但有渔人笑独醒。
闲摄高云游沆瀣，静收浮气借光灵。
出门无事谁相喜，只对秋山满眼青。
次泐季潭杂咏白莲沼
李贤（原德）（明代）

方镜无何有，亭亭数白莲。漱芳怜后辈，遗爱忆前贤。

筑土为高岸，临流引细泉。最堪秋夜静，花月两婵娟。
南乡子·相见处
李珣（五代）

相见处，晚晴天，刺桐花下越台前。
暗里回眸深属意，遗双翠，骑象背人先过水。
赠职方澜石梁君擢宪副之广右诗
湛若水（明代）

平生澜石子，表表冠时贤。衣葛深怀玉，成蹊以不言。

澜心不足清，石胆不足坠。持此清坚操，本兵空诸边。

遥边尚折冲，况理宪台前。
展江亭海棠四首
韩维（宋代）

人避寒风与暖曦，年年长此探花期。
如今太守尤珍受，只许官娃带一枝。
有邀余游中原者余以亲老辞王子贤未知来饯别
黎廷瑞（宋代）

有客六辔濡且均，要我共看中都春。
孔林乔木故无恙，首阳高都应未泯。
亦知江山不负我，政恐都尘能涴人。
故友贻书复相过，但祝自爱千金身。
题鄢陵县驿
廖刚（宋代）

区区望京国，京国何为哉。林泉佳处不肯住，尘埃窟里甘重来。

此生何日遂所乐，扰扰随俗真堪哀。
皇后庙十五首 其九 庄穆皇后室用《理安》。
郊庙朝会歌辞（宋代）

曾孙袭庆，柔祇育德。正位居体，其仪不忒。教被宫壶，化行邦国。

祝史正辞，垂裕无极。
相逢狭路间
萧统（南北朝）

京华有曲巷，巷曲不通舆。道逢一侠客，缘路问君居。

君居在城北，可寻复易知。朱门间皓壁，刻桷映晨离。

阶植若华草，光景逐飙移。轻幰委四屈，兰膏然百枝。

长子饰青紫，中子任以赀。小子始总角，方作啼弄儿。

三子俱入门，赫奕盛羽仪。骅骝服衡辔，白玉镂啼羁。

容止同规矩，宾从尽恭卑。雅郑时间作，孤竹乍参差。

云翔杂水宿，弄吭满清池。欢乐无终极，流目岂知疲。

门下非毛遂，坐上尽英奇。大妇成贝锦，中妇饬粉絁。

小妇独无事，理曲步檐垂。丈人暂徙倚，行使流风吹。
玉僧人抛毬
弘历（清代）

空色圣凡皆戏论，圆毬抛出觅何从。当前了识无宾主，底问元沙与雪峰。
边思
栖白（唐代）

西北黄云暮，声声画角愁。阴山一夜雨，白草四郊秋。

乱雁鸣寒渡，飞沙入废楼。何时番色尽，此地见芳洲。
谢了心聪上人以恶诗入逡巡碑
艾性夫（元代）

茧纸铅华字字新，不须刀笔勒坚珉。
分明能守玄中白，仿佛难坚赝与真。
怀素草书争媚妩，韩湘奇术斗逡巡。
正惭野语多流落，幻作横碑更累人。
思政堂东轩偶题
陆游（宋代）

羁愁酒病两无聊，小篆吹香已半消。
唤起十年闽岭梦，赬桐花畔见红蕉。
挽周溪园国史三首
陈杰（宋代）

钜笔曾编两大藩，江山如画朔风酸。
如何地下修文手，还要南朝旧史官。
怀友
李龏（金朝）

幽人只隔一峰云，几度相思叫不闻。日暮小溪三四曲，蔷薇如雪落纷纷。
持蔬轩作 其二
屈大均（明代）

蟋蟀寒相语，声声有所思。思君似初月，相照未多时。
偈八首
释慧远（宋代）

滴水冰生分外寒，冻云环合锁峰峦。
根尘不昧心珠露，眨上眉毛子细看。
冬晴三首 其二
赵蕃（宋代）

吾家章泉村，有竹数十百。平时爱不伐，雪后多摧折。

江东绝近书，未省有无雪。颇复念此君，谁欤抚霜节。
题罗云步周昉宫女
方回（元代）

颠倒三郎养禄儿，当年想是此蛾眉。
不须真有聊须画，或可东城出一奇。
离砖河驿十里阻风
杨士奇（明代）

白浪高如屋，停舟日已中。长芦望不到，愁杀石尤风。
齐太庙乐歌十六首 其十六 休成乐
谢超宗（南北朝）

睿孝式鬯，飨敬爰偏。谛容辍序，佾文静县。辰仪耸跸，霄卫浮銮。

佾帟云舒，翠华景抟。恭惟尚烈，休明再缠。国猷远蔼，昌图聿宣。
张君玉用伯浑韵见示次韵为谢
晁公溯（宋代）

瞿唐石城干云霄，城中飞书频见招。
主公贤似晋重耳，兼如郇瑕地沃饶。
此行华堂伴清燕，退食从容日相见。
篇章卷舒文锦绣，光彩照映军组练。
子宁为官滞一州，不须仰天歌四愁。
主公早晚登凤阁，子亦牵联立螭头。
最高楼·蹇驴缓跨
崔木（宋代）

蹇驴缓跨，迢递至京城。当此际，正芳春。芹泥融暖飞雏燕，柳条摇曳韵鹂庚。更那堪，迟日暖，晓风轻。算费尽、主人歌与酒，更费尽、青楼?与筝。多少事，绊牵情。愧我品题无雅句，喜君歌咏有新声。愿从今，鱼比目，凤和鸣。
题行吟泽畔图
杨士奇（明代）

尚有𦍕狂箕子奴，忧心何独楚三闾。扁舟鼓枻长歌者，不是从前荷蒉徒。
仙姑碥
赵福云（清代）

画眉啼春山木香，懒云窈窕扶红墙。妆楼一角夕阳冷，宝镜摇魂堕蟾影。

双蛾扫绿参差光，苔痕绣蚀轻罗裳。银波湿地花枝舞，珠泪横斜织秋雨。

刺天石骨青嶙峋，螺旋蚁折愁行人。芙蓉劈碎断厓裂，倒卷银河千尺雪。

灵风飒飒回蜺旌，夜半月落金鸡鸣。
初春
陆游（宋代）

春入陂湖已折冰，流年谁解系长绳？土膏动後麦苗长，桑眼绽来蚕事兴。
税足了无徵欠吏，饭香时有乞斋僧。
开正父老频占候，已决今年百稼登。
巫山一段云•为侯大年赋催妆
彭孙遹（清代）

侯第珠为帐，金闺钿作车。水沉香炷博山炉。今夜极欢娱。

顾影双龙镜，更衣百宝襦。画眉深浅入时无。笑指月生初。
杨寺丞挽词
吕陶（宋代）

禄养平时失，人情重惨伤。千车来吊客，五鼎过前丧。

章断新语垄，云低旧隐堂。终天犹饮恨，谁为问苍苍。
华清引 晏起
邹祗谟（清代）

重重珠幕护窗纱。春思方佳。一种娇慵如梦，微闻莺语哗。

丁香轻掩扣微差。绿云半侧堆鸦。枕痕红晕重，不敢见菱花。
读圭塘欸乃集
赵恒（宋代）

细读圭塘唱和诗，流风馀韵想当时。东山丝竹閒方得，北海樽罍老更宜。

乱后池台浑索寞，梦中松竹亦参差。棕舆不晚归枌社，愿校园丁筑旧基。
题秋江别意图送人之还南雄
胡奎（元代）

在山泉水清，出山泉水浑。三山通震泽，九委派昆崙。

晚树依城郭，秋潮出海门。张帆临月窟，系䌫倚云根。

大庾黄梅岭，长亭绿酒尊。风尘嗟远道，雨露荷深恩。
西湖有长年小许每以小舠载予往来湖中临行乞
李流芳（明代）

常在西湖烟水边，爱呼小艇破湖天。
今朝画出西泠路，乞与长年作酒钱。
宛转行二首 其二
胡奎（元代）

宛转复宛转，宛转如水中波。宛转复宛转，宛转如机上梭。

水波流恨去不返，机梭织愁可奈河。人生托交在知己，何论千里与万里。

长沙尚谪贾少年，东海谁招鲁连子。丰城双剑埋泥沙，斗间紫气腾光华。

当时张雷不识宝，千年绣涩生苔花。我歌宛转行，使君倾耳听。

圣人在位黄河清，腰金佩玉皆俊英。莫恋山中紫芝好，丈夫立功当及早。
寄曹明甫
李正民（宋代）

忆昔宣城接俊游，回头三十六清秋。少年志气青霄近，老境飘零白发羞。

可叹飞光如电往，自怜外物等云浮。何时相对一樽酒，与子同消万斛愁。
陪诸贵公子丈八沟携妓纳凉晚际遇雨二首
杜甫（唐代）

落日放船好，轻风生浪迟。
竹深留客处，荷净纳凉时。
公子调冰留，佳人雪藕丝。
片云头上黑，应是雨催诗。

雨来沾席上，风急打船头。
越女红裙湿，燕姬翠黛愁。
缆侵堤柳系，幔宛浪花浮。
归路翻萧飒，陂塘五月秋。
过三乡望女几山，早岁有卜筑之志
羊士谔（唐代）

女几山头春雪消，路傍仙杏发柔条。

心期欲去知何日，惆怅回车上野桥。
楼居狂吟
吴龙翰（宋代）

胸次玲珑著九垓，政须时复兴崔巍。
楼高手可扪星斗，移掇天河入酒杯。
南歌子（呈叶宪）
洪适（宋代）

多病都缘老，寒阴可惜春。栽桃种竹怕因循。移转篮舆藤杖、未开门。

真率须如约，安排欲效颦。莫将筝笛损精神。自有啼莺舞鹤、解随人。
绛州过夏留献郑尚书
韦庄（唐代）

朝朝沈醉引金船，不觉西风满树蝉。光景暗消银烛下，

梦魂长寄玉轮边。因循每被时流诮，奋发须由国士怜。

明月客肠何处断，绿槐风里独扬鞭。
登黄鹤楼时闻流寇犯楚界速往常德
黄公辅（明代）

峗峨高阁倚云巅，俯瞰长江水拍天。偶得登临舒望眼，恍从图画缀轻烟。

风声疑是当年鹤，笛韵犹怀昔日仙。时事关情催棹急，中流击楫任谁先。
和郑枢山竹夫人韵
黄庚（元代）

玉环倾国起胡兵，有色终污后世名，
九夏专房何在貌，一身空洞若为情。
宠名本自无心得，妇节从来澈骨清。
愁见婕妤秋后扇，共怀幽恨几时平。
赠徐山人
刘崧（元代）

乱余山水半凋残，江上逢君春正阑。
针自指南天窅窅，星犹拱北夜漫漫。
汉陵帝子黄金碗，晋代神仙白玉棺。
回首风尘千里别，故园烟雨五峰寒。
促促曲仿李益体
邝思诰（明代）

促促何促促，停梭当户哭。敢怨萧郎游，空嗟汉武黩。

寒侵塞上铁衣单，愁断闺中丝莫续。
和晁十七昼眠
张耒（宋代）

冉冉残春去，悠悠归梦赊。
窗围幽幌静，风引昼帘斜。
清荫延高柳，余红惜晚花。
山居谙静僻，诗句是生涯。
五方帝
佚名（隋代）

太宇清明，宣以方色。
沛哉灵游，昭示幽则。
崇配尊亲，惟兹孝德。
神熙蕃丕，涵育四极。
蓬户
陆游（宋代）

蓬户真堪设爵罗，岁时野老自相过。
人情静处看方见，诗句穷来得最多。
枕上长歌时激烈，樽前一笑且婆娑。
白头万事都经遍，莫为悲伤损太和。
思归吟
王世贞（明代）

庭前众枯得春发，不病胡为但忽忽。久成清世齿外人，可作时贤眼中物。

千言辨讳讳柰何，六州铁铸错更多。今朝中酒昨朝醉，西邻哭死东邻歌。

男儿扪腹一太息，安能低眉望颜色。仕宦宁堪生耳车，归来亦岂无瑕石。

不烦公家费俸钱，亦不愿使篇章传。支颐抱膝看山色，更有一计销残年。
高德宣烈乐
王俭（南北朝）

悠悠草昧，穆穆经纶。乃文乃武，乃圣乃神。动龛危乱，静比斯民。

乃应休命，奄有八夤。握机肇运，光启禹服。义满天渊，礼昭地轴。

泽靡不怀，威无不肃。戎夷竭欢，象来致福。偃风裁化，暅日敷祥。

信星含曜，秬草流芳。七庙观德，六乐宣章。惟先惟敬，是飨是将。
老身
陆游（宋代）

老身无处著，登望忆闲游。
白浪浮天远，黄云出塞秋。
百年殊鼎鼎，万事只悠悠。
岁晚长亭路，寒侵季子裘。
丙寅秋，木犀盛开，诚斋与张功父唱和五首，鲜新帖妥，自然入格，戏用其韵，功父南湖之未逮南溪乎哉 其四
王应辰（明代）

吟秋策杖问园林，极目秋山一径深。扑鼻旃檀花是佛，托身岩岫谷皆金。

好尝瓮面椒花露，莫管城南木叶砧。堪羡约斋参活法，千秋酬唱响雄沈。
寄抚州钟郎中（时王师败绩于闽中，谟在建州）
徐铉（宋代）

去载分襟后，寻闻在建安。封疆正多事，尊俎若为欢。

都护空遗镞，明君欲舞干。绕朝时不用，非是杀身难。
书事 其三
赵蕃（宋代）

贫非事烹煎，病止治药物。乌薪鬻之市，束缚论寸尺。

烟浮多稚松，质重非老栎。炽焰忽复然，寒灰已成积。
过郧乡寒食日
张嵲（宋代）

苍茫云树渺相迎，山县烧余祗故城。
鸡犬不闻仍禁火，经过转见乱离情。
莲叶
李群玉（唐代）

根是泥中玉，心承露下珠。在君塘下种，埋没任春浦。
代范忠宣挽中散某公三首 其三
毕仲游（宋代）

解组将安适，无何乃故乡。门庭虽取次，诗酒是寻常。

车过音犹在，琴閒调已亡。因居悟生理，天地只茫茫。
宫词四首
童承叙（明代）

晓向君王赐赏还，长街一字佩珊珊。
白头宫监呼名姓，换入迎春第几班。
金雀花
翁元广（宋代）

管领东风知几春，也将俗态染香尘。有人不具看花眼，恼杀飘蓬老病身。
奉酬皇甫百泉雪中见过留赠之什三首 其二
王廷陈（明代）

雪里使君至，光增狐白鲜。玉珂鸣宛转，瑶草踏夤缘。

剡曲偶移棹，郢歌堪被弦。报琼惭未可，寡和古今然。
和袁丞盖岭长松三首 其三
王质（宋代）

百滩飞度半云端，波浪声雄不湿冠。亸袖垂鞭徐进马，市尘无此雪风寒。
谒颜鲁公祠
王十朋（宋代）

卞山苕溪高且清，鲁公祠堂貌如生。言言千古英雄在，吉吉一点仙丹成。

奸臣必欲置之死，天下不敢呼其名。当时节义谁可并，常山太守公难兄。
水调歌头
姬翼（元代）

端坐懒成癖，云水兴何加。襟怀洗尽尘物，别有好生涯。

选甚瀛洲仙阙，闹市花街柳陌，触处是光华。切莫问龙虎，白雪与黄芽。

不耽诗，不殢酒，不拈花。从来本面公事，何必向人夸。

昼览故山风物，夜被玄天星斗，百衲掩云霞。神鬼莫能测，顷刻遍河沙。
蝶恋花 其二
刘谦（清代）

八表濛濛烟锁住。瘖杀啼莺，偃息催花鼓。剩有池塘蛙两部。

喃喃学作公田语。

片霎秾华消几树。未报春恩，化作春泥补。蜡屐奚囊今且住。

明朝寻向前山去。
庆春泽（丙申乡人醵赏凤花）
陈著（宋代）

翔凤阑干，啼鹃院宇，相逢似梦才醒。谁道无情，飞红舞翠欢迎。青春绿发花前饮，醉自歌、记那时曾。到如今，心事凄凉，怕说芳盟。

追思艮岳归来后，稳依山护得，雨翮风翎。燕燕莺莺，从他巧舌饶声。翩翩一种天然艳，笑向人、不与春争。羡花花，好岁寒交，有卧云亭。
致政王子融侍郎挽辞三首 其一
韩琦（宋代）

公昔求还事，年犹未纵心。轩裳轻俗累，水月莹禅襟。

乐任荒三径，閒时戏一禽。陶然踰五闰，已矣世同钦。
喜族兄修古远归 其二
屈大均（明代）

膝下文章雉子分，白鹅潭上写鹅群。东西水作双飞瀑，大小山成一白云。

楚国王孙多陫恻，灵洲佳气未氤氲。离骚不忍言家学，泪洒湘累杜若薰。
赠内兄卢纶
李益（唐代）

世故中年别，馀生此会同。却将悲与病，来对朗陵翁。
游四皓庙
王禹偁（宋代）

修篁瑟瑟石磷磷，去谒荒祠不厌频。
四皓古来无事客，贰车今世最闲人。
紫芝欲采非仙骨，红药曾题是近臣。
一奠村醪还独酌，满轩松雪照吟身。
秋冬之间鄂渚绝市无蟹今日偶得数枚吐沫相濡
黄庭坚（宋代）

怒目横行与虎争，寒沙奔火祸胎成。
虽为天上三辰次，未免人间五鼎烹。
书斋
晁公溯（宋代）

廷尉已执天下平，更出一节令循行。
时清断狱岁在减，小臣何功君圣明。
纸窗风破夜自语，瓦沟雨来寒有声。
官閒无事但宴坐，满室惟对书纵横。
喜叶谦夫归
薛师石（宋代）

老思忽萧爽，亲朋得意归。
菊觞奉亲寿，柳色上儒衣。
宅旺看山势，门清有钓矶。
我来聊问字，澹坐月侵扉。
萤火
释文珦（宋代）

尔质非天赋，唯从腐草生。
细微曾未觉，变化亦难明。
自照光宁远，群飞体更轻。
空教征戍归，容易动离情。
劝君
徐积（宋代）

劝君莫折杨柳枝，枝无根本任风吹。劝君莫爱水中萍，萍随流水何时停。

莫爱春风山上草，才到秋风便吹了。更有篱边红槿花，朝来锦绣暮泥洼。

不似茅庵水上家，碧芦门径白汀沙。两眼仅分鸥与鸦，口无巧语心无邪。

不但无邪兼寡欲，钓得一鱼心便足。渔衣便是岸头莎，钓竿自种篱边竹。
偈颂十五首 其二
释慧方（宋代）

律管吹灰是此辰，应当识取看牛人。心田耕遍无馀地，须信灵苗不犯春。
白云期
白居易（唐代）

三十气太状，胸中多是非。六十身太老，四体不支持。

四十至五十，正是退闲时。年长识命分，心慵少营为。

见酒兴犹在，登山力未衰。吾年幸当此，且与白云期。
题释英白云集
陈麟（宋代）

树立烟行句，工夫百链成。
年方登弱冠，诗已有高名。
湖上看山色，松边听瀑声。
无心趋利禄，谁识白云情。
醉中偶成
刘过（宋代）

小院蒲萄月架东，舞腰忙趁鼓声雄。
诗成彩笔分题后，人在金声财令中。
秋叶冷吟风浩荡，晚林烘透日玲珑。
腰间若佩滁州印，定有人呼作醉翁。
江城子（再和呈马守）
王庭（宋代）

天回北斗欲中宵。屡移杓。客魂消。记得皇州，灯火虹成桥。异俗消南开万里，冠带尽，百蛮徭。

卢溪太守未还朝。起朱楼。接丛霄。翠幕红妆，歌管玉为箫。民乐丰登无一事，看下诏，采风谣。
酬郭简州寄柑子
薛涛（唐代）

霜规不让黄金色，圆质仍含御史香。

何处同声情最异，临川太守谢家郎。
因过张郎中识孙才翁教授时徐衡仲亦在坐成四
张镃（宋代）

邂逅如相约，新交会旧知。
轩窗浑未暑，宾主总能诗。
小草浮冰楮，初篁映锦葵。
星郎风韵杀，我辈盍幽期。
答瑞新十远
王安石（宋代）

远水悠然碧，远山天际苍。
中有山水人，寄我十远章。
我时在高楼，徙倚观八荒。
亦复有远意，千载不相忘。
论诗绝句四十首 其三十二 青田
李希圣（清代）

乐府迷离仿九章，鼎钟帷幄暗悲伤。孤臣泪似苔痕绿，春雨年年上苑墙。
咏彬县塔
张金度（清代）

浮图耸矗碧山头，顶上藤萝老树秋。天宝乱离经过未，开元遗迹尔还留。

月临七级彬亭冷，影浸孤城碧水流。问道阶梯何事废，只缘高处客心愁。
送云南上人
释行海（宋代）

雁云蛩雨异乡秋，闻道君家水石幽。
时节飘零皈去好，路歧南北使人愁。
十一月廿七日夜分披衣起坐神光自两眦出若初
陆游（宋代）

灵府无思踵息微，神光出眦射窗扉。
大冠长剑竟何有？尺宅寸园今始归。
忧患过前皆梦事，功名自古与心违。
三峰二室烟尘静，要试霜天槲叶衣。
寄朱沧洲
陈纪（宋代）

不见沧洲已十霜，梦中炯炯此灵光。
青山拄杖尚能否，华发与秋俱老苍。
夜雨丰湖吟浩荡，夕阳鹤观吊兴亡。
通家有子今头白，此意堪君累十觞。
初夏忆故园
卷刚中（宋代）

四山木叶绿交加，数架茅茨是我家。
窗隙微风入飞絮，竹边清露养孤花。
得眠稳寐梦须好，无句不幽诗可夸。
底事年来祗流汗，文书埋没鬓毛华。
开禧丁卯重过龙门有怀方丈老子
吕声之（宋代）

翠屋交空结夏阴，征鞍亭午喜阴临。
披开草棘千重路，洗出冰壶一片心。
祥老还寻江浙去，诗家谁作楚梁吟。
须知珠玉元无踪，不惜西风惠我音。
寄题淳安陈令君读书林
吴儆（宋代）

能吏事深刻，商利谨毫釐。
俗吏趋期会，簿书自羁縻。
寥寥弦歌声，千古空余思。
还淳山水邑，令君丘壑姿。
邑民本无事，君亦何所为。
治已物自治，化行风荐移。
君复何所欲，读书常不足。
拄腹五千卷，插架三万轴。
曾未出毫芒，万室已蒙福。
堂东松竹林，昔时閟荒榛。
堂中灯烛光，昔时照红裙。
今何声吾伊，萧萧风雨晨。
问君有社稷，亦复有人民。
奈何独自苦。学道则爱人。
满江红 其一 同贺天山先生过篁川废园，和天山抒怀韵
董元恺（清代）

别业篁川，曾记得、昔年经此。恰两岸、依依绿柳，树犹如是。

老屋欹斜仓鼠窜，丰碑倒折枯藤寄。叹山川、无恙绮罗非，都休矣。

风潭上，泉还旨。烟汀外，花还紫。只空庭藻影，鱼鱼唯唯。

纵不长贫何足羡，便为老圃真堪耻。继尚书、勋业等云霄，惟君耳。
好事近·春色欲来时
朱熹（宋代）

春色欲来时，先散满天风雪。坐使七闽松竹，变珠幢玉节。中原佳气郁葱葱，河山壮宫阕。丞相功成千载，映黄流清彻。
玉萧篇戏拟萧夫人赠何郎孟漪之作贺孟漪新昏
伍瑞隆（明代）

云日何皎皎，丽我东南隅。郎来骑骏马，白晰清且都。

入门下马拂珠箔，为妾整却双流苏。是时郎君正初醉，隐映两颊红珊瑚。

心知妾小惯娇怯，向妾细语声嗫嚅。被妾鸳鸯绮，赠妾凤女图。

诱妾同车载，系妾双明珠。妾时惊喜见君子，强欲从郎与郎语。

花颜嗒嗒羞不开，低首佳期暗相许。因教宛转花前说，却引山盟向君发。

拚将羞涩学为云，渐觉欢情比圆月。良夜沉沉乐未央，夭桃灼灼弄芬芳。

红窗宝炬金莲影，绮阁丛花玉簟香。此时翠被春应早，此际双蛾画偏好。

镜里翻欺并蒂花，阶前不让同心草。同心并蒂总堪怜，两两容华方少年。

谁言云雨空成梦，谁道鸳鸯不是仙。愿为金缕同心结，宛转罗帏向君缀。

愿作金龙长命杯，年年芳宴侍君开。妾家世住梅花下，颇忆何郎旧声价。

愿作淩风树里枝，长看东阁回仙驾。枕上题诗漏欲消，妾应先起待今朝。

君眠好就梅花句，留与萧娘和玉萧。
题小儿高马图
丁复（元代）

绿衫良家子，文鳞宛国驹。神宇擢秀彩，骏骨蓄英腴。

妙龄从兹启，遐陟迩云初。迅发逞穷邈，若视无寰区。

婴之尺鞅御，加以寸箠驱。百年虽瞬息，万里亦须臾。

朝晞若木津，夕秣昆崙虚。往驾谅可追，至者吾其徒。

勿云视华玩，市里周盘娱。时去壮齿谢，日暮我马瘏。

终惭作图意，揽此徒永吁。
和晏相公答张提刑州名诗三首 其三 陈情
韩维（宋代）

濠上蒙庄达，田中彭泽归。安能陈道德，直可景光辉。

欣奉燕台集，恭陪汉相威。阳春回丽曲，清越满金徽。
谒金门（怀故居作）
苏庠（宋代）

何处所。门外冷云堆浦。竹里江梅寒未吐。茅屋疏疏雨。

谁遣愁来如许。小立野塘官渡。手种凌霄今在否。柳浪迷烟渚。
题盖竹庙六绝
陈淳（宋代）

至人神定气常清，夜息虚明一若醒。
假使妖祠能献兆，如何窥得此门庭。
奉和文尧对庭前千叶石榴
黄滔（唐代）

一朵千英绽晓枝，彩霞堪与别为期。

移根若在芙蓉苑，岂向当年有醒时。
香鸭
徐夤（唐代）

不假陶镕妙，谁教羽翼全。五金池畔质，百和口中烟。

觜钝鱼难啄，心空火自燃。御炉如有阙，须进圣君前。
次韵德久舟行阻风
许及之（宋代）

昨日颠风鸟雀喧，牵夫寸步不能前。今朝收缆张帆坐，世事乘除只偶然。
谷城山下作
陈藻（宋代）

远来便见两山睽，一大隆高一小低。
及到近看如合璧，壶公祗与谷城齐。
虎丘 其三
吴锡麒（清代）

看红看白数花枝，传唱朱翁乐府词。一半樱桃一半笋，送春天气不多时。
书剑南诗后 其二
沈宝森（清代）

剑南崛起东坡后，杨范尤萧合就删。史笔居然追杜曲，诗情漫就衍茶山。

人归红树晴川外，家在杏花春雨间。听就沈园频易主，惊鸿影里水潺潺。
丙寅八月旦震兴尚早坐而假寐梦与客诵云藜羹
阳枋（宋代）

偻指寅年已半强，烦歊能几不定期凄凉。
风叶有声宵鸣廊，试拥衾紬眠藤床。
晓钲铮楼点长准，清梦了了哦诗章。
藜羹藿啜蔬园芳，黄花晚节凌秋霜。
起挑木火然心香，晴云收雨黄江流。
燕脂菊
史铸（宋代）

天女染花情若狂，鲜妍直欲媚秋光。忍将陶径黄金色，也学秦宫朱脸妆。
忆秦娥 见《众香词》
钱洁（清代）

凉风急。芭蕉细雨声声滴。声声滴。半床针绣，一灯明灭。

良人远在黔天隔。溪山叠叠愁云湿。愁云湿。鱼书沉杳，雁鸿遥绝。
题胡廷辉梨园小画
童冀（明代）

君不闻昔年天宝全盛时，梨园玉雪千万枝。君王夜入月宫去，玉庭愁损千蛾眉。

银桥阁道相连属，十二阑干倚寒玉。归来不忆天上游，独记《霓裳羽衣》曲。

沉香燕坐清夜长，流苏宝带悬明珰。一百五日寒食节，三十六宫明月香。

阿环睡足娇无力，梦绕巫山楚云碧。六花散作晴雪飞，落地瑶华晓无迹。

渔阳一夜飞边尘，六龙万里天西巡。马嵬肠断埋香玉，蜀道天高空白云。

东归坐叹年华暮，遥夜漫漫谁与度。梨园子弟生白头，满眼新人不如故。

尔来此恨六百年，花开岁岁春风前。乾坤旧事逐流水，画图却向人间传。

半幅齐纨渺萧瑟，拭眼春风香雾湿。当年画史知几人，不为君王写无逸。
金丹诗诀 其七十三
陈楠（宋代）

涕唾精津气血液，真伪混淆须辨惑。从无生有是药材，不可滞他虚幻物。
铃斋
冯时行（宋代）

乱离固多事，贤哲有要领。
一切本仁义，条教日月炳。
邦民用不犯，闭阁自非省。
犹能肖盖公，使我醉清净。
春风花满门，午梦日转影。
先已戒铃下，吏至无辄请。
次韵李修孺留别二首
苏轼（宋代）

十年流落敢言归，鱼鸟江湖只自知。
岂意青天扫云雾，尽呼黄发寄安危。
风流吾子真前辈，人物他年记一时。
我欲折繻留此老，缁衣谁作好贤诗。
此生别袖几回麾，梦里黄州空自疑。
何处青山不堪老，当年明月巧相随。
穷通等是思家意，衰病难堪送客悲。
好去江鱼煮江水，剑南归路有姜诗。
与邻几对棋戏作
刘敞（宋代）

碌碌无用智，玩此方罫间。君乘百战馀，胜气不可攀。

拙速亦天幸，出奇犯险艰。数俘效军实，斥境除边关。

捧觞跪进养，座客欢解颜。安得百壶酒，使君酩酊还。
由石碑铺至常道观
徐本衷（清代）

十里入云峰，步步超尘表。松桂似幽人，空谷环相绕。

略彴驾危岩，小憩入遐想。不闻人语声，万壑松涛响。
偈颂八十五首
释妙伦（宋代）

足不履地，头不顶天。
才识双涧，便见双泉。
问有今古，答无正偏。
苦也未晓，细嚼黄连。
题三岩
黄登（宋代）

占断烟霞老一丘，玉岩阅历几春秋。
削成四壁开三面，比似他山出一头。
几欲登临寻胜概，偶然休沐得佳游。
醉磨浓墨书岩石，恨不携琴更少留。
赠雷峰行脚僧
谢长文（明代）

一钵沿门日，长途冬复残。修行知独苦，乞食遇人难。

世路黄金贵，风尘白眼看。请师驻芒屦，姑了此心安。
宋少府东溪泛舟
李频（唐代）

登岸还入舟，水禽惊笑语。晚叶低众色，湿云带繁暑。

落日乘醉归，溪流复几许。
秋夕怀幼陶江右次何大复怀毅之族祖
曹家达（清代）

闻道随阳雁，白云相与归。如何隔长路，又及寄寒衣。

驿使书空到，乡园梦亦稀。登高重延伫，风雨下虚帏。
盖仙山六题 其二 龙洞
王藻（宋代）

沉沉古洞锁云寒，中有龙依积水蟠。若为苍生作霖雨，九天飞去不为难。
过衢阻潦宿民家
陈杰（宋代）

暮程闻潦涨，投宿取村斜。
凉借保方雨，香来隔浦花。
翁分区种粒，妇进圃抽芽。
官驿应无此，通宵梦亦佳。
刘都翰送伊川山谷二像
项安世（宋代）

十年道学诚明处，四海诗篇雅颂馀。
元祐向来基宥密，涪江相逐伴樵鱼。
坐中苍白谁安立，身后丹青独久如。
再拜两公何所见，衣巾端肯过吾庐。
书逸人俞太中屋壁
魏野（宋代）

达人轻禄位，居处傍林泉。
洗砚鱼吞墨，烹茶鹤避烟。
娴惟歌圣代，老不恨流年。
静想闲来者，还应我最偏。
和卓省元韵
陈宓（宋代）

六十堂堂一讲师，平生矻矻鬓成丝。
紫阳道坦行来熟，洛水源成向上窥。
身岂匏瓜常不食，味耽昌歜有同谁。
旁人莫笑饥肠苦，回颊甘香胜似饴。
出东门行
汤珍（明代）

出东门，何所之，倚行剑，对酒卮。耻为儿女泣相持，青春游子当及时。

西指秦中道，北踰燕赵陲。陇首白云远，天涯紫雁悲。

劝君不若返故乡，衡门之下堪栖迟。
同杨德骏任致道登北观留题壁间
章甫（宋代）

年来多病废幽寻，眼底风光亦倦吟。岁暮情怀伤老大，雪晴筋力试登临。

一江烟水分南北，千里云山自古今。杖屦频来端不恶，只愁东望起归心。
孔宁极先生拜官二首 其一
范纯仁（宋代）

圣朝旌德向丘园，紫诏颁恩到荜门。乡老始知为善贵，竞相廉让教儿孙。
勉子从学肆业
张秉壬（明代）

函丈亲宜炙，江水一箧轻。是谁无别恨，欲汝达时名。

文用三冬足，才须七步成。阿符宜勉力，韩愈鬓星星。
菩萨蛮 为叶淑娆夫人缋菊花便面
左锡璇（清代）

裁红晕碧明窗静。无聊戏为花留影。傲骨本珊珊。霜华独耐寒。

连朝风又雨。梦锁天涯路。烽火满江城。何时解甲兵。
八声甘州 徐勤庄淞南老屋图
姚燮（清代）

指江城北去是谁家，万绿绕筼筜。看柴门日夕，潮催雁远，烟抱鸥凉。

定有高人倚瑟，秋梦落潇湘。消受清閒福，诗味茶香。

此境应非尘世，但海声天色，无限苍茫。问何时添种，八百旧田桑。

任西风、扬帆争险，让柳阴、眠月听渔榔。真难得、杜陵遭乱，不坏茆堂。
登乐游原
耿湋（唐代）

园庙何年废，登临有故丘。孤村连日静，多雨及霖休。

常与秦山对，曾经汉主游。岂知千载后，万事水东流。
中秋对月送姚辟教授南归
韩琦（宋代）

去岁中秋安帅并，今岁中秋病守相。并筵极口詈浮云，终久蟾光被遮障。

相台此夜天如水，露压凉风秋气王。有客轩然襟义高，直自睢阳来一访。

相与僚贤共兹赏，坐看玉轮从海上。皓色疑专白帝权，晴舒万宇俱澄旷。

斜汉昭回列纬繁，收缩精神乌敢放。有如大臣得时用，上化恢宣贤业畅。

千官戢伏任施设，默默坏陶从巧匠。金波渐转落金樽，酒色映空寒动荡。

一宵清景换尘寰，自得诗人难拟状。时挥大白目婵娟，意入杳冥搜绝唱。

勿嗤幽圃陋吾邦，吾乐不知昆与阆。人生聚散固难必，明年此会知何向。

相逢对月复开怀，诗笔斗豪杯斗量。不然千里起相思，百尺楼高同一望。
良月二十一日郡庠置酒炉亭劳余出山且取子美
陈著（宋代）

四座同寮贤，一和长官契。
乐极忘主宾，论到贯粗细。
送江杏村还莆田 其一
胡思敬（清代）

江郎鬓发垂垂白，一伏青蒲便挂冠。大道黄尘驰羽盖，长门秋雨赋齐纨。

酒边骂坐须如磔，梦里朝天涕亦寒。欲补谏书成野史，墨池馀沈起波澜。
王应爵侍御家园八景 其一 爱山楼
王鏊（明代）

凭阑看青山，欲去仍恋恋。青山恒在兹，而人不可见。
夏日
王樛（清代）

暑气侵人难久卧，夕阳故故度窗纱。不如散发浓阴下，细看游鱼饵落花。
朱门
周端臣（宋代）

朱门茅屋偶为邻，北阮那怜南阮贫。
却是梅花无世态，隔墙分送一枝春。
嵇康
徐钧（宋代）

卧龙并论恐非伦，望重宜为世所珍。
大抵重名人敬仰，如何名重反伤身。
寄子璜
姚履敬（清代）

僰雨蛮烟寄一官，休图温饱自求安。独居无愧时加慎，持法宜求略尚宽。

封鲊史传千古美，悬鱼人重一身端。宦囊莫计轻如叶，清白吾家素本寒。
寿文昌林君卫 其二
何绛（明代）

奇甸西看是十洲，仙人来往几时休。閒从石上观鱼井，鱼我相忘对白头。
去岁得黟江县牡丹数种今年开一枝盖白者谱中
韩元吉（宋代）

黟江新样水晶毬，冰雪肌香体更柔。
弹压风光知第一，酴醾玉蕊见应羞。
次韵刘阆州谢送菊岩春
冯伯规（宋代）

山中有佳菊，足以配古岩。
饮酒对此菊，何用荐芳甘。
不妨玉山颓，对卧千载楠。
清赏不可共，妙句传巴南。
得闲
刘克庄（宋代）

准敕放还山，祈闲果得闲。
直令舂庑下，也胜乞墦间。
子美虽存阙，渊明且闭关。
遥怜早朝者，推枕恐催班。
解语花 黄葵
李符（清代）

苞含鸦额，萼吐莺衣，娟娟露华晓濯。麝菊疑开，近篱根、挑蠹认时还错。

迎风婉约，刚占得、雕栏一角。绿鬓捧来金盏侧，思泻香醪酌。

邻墙飞度媚蝶，松粉乍匀，黏办有谁觉。敛向斜阳，甚芳心、偏怯夜来蟾魄。

香闺忆昨。织罢流黄褰翠箔。说道似他颜色好，裁剪秋衫著。
浮世
王翥（宋代）

浮世惟高忱，平生有敞裘。
江花中酒日，巴雨落帆秋。
老矣英雄事，愚哉盗贼谋。
啼猿长自在，一笑下沧洲。
梦游
苏泂（宋代）

殿前入醉索催茶，玉女传宣赋彩霞。
谁道尘缘犹未断，碧桃花下却思家。
感兴六首
贺铸（宋代）

雏雀学翻飞，不知毛羽微。
青鵳笑高树，待尔饱朝饥。
试越裳贡白雉
王若岩（唐代）

素翟宛昭彰，遥遥自越裳。冰晴朝映日，玉羽夜含霜。

岁月三年远，山川九泽长。来从碧海路，入见白云乡。

作瑞兴周后，登歌美汉皇。朝天资孝理，惠化且无疆。
台灵杂咏
元好问（金朝）

西北天低五顶高，茫茫松海露灵鳌。
太行直上犹千里，井底残灵枉呼号。
万壑千岩位置雄，偶从天巧见神功。
湍溪已作风雷恶，更在云灵气象中。
灵云吞吐翠微中，淡绿深青一万重。
此景只应天上有，岂知身在妙高峰？
用鹫峰师韵送涧泉上人游方十首 其一 天台
黄镇成（元代）

天台山上綵虹桥，山下桃花带露飘。仙客云霞迷旧路，化人宫露现层霄。

穿林夜气香为盖，冠岭晨光锦作标。若到上方应住锡，遥闻法鼓动春潮。
霓裳中序第一 柬遐翁香岛，和惠词原韵
吴湖帆（清代）

惊心会破国。满目繁华都换物。多少恩朝怨夕。伫流水坠花，消声磨色。

愁丝万尺。但恨无、良史词笔。凭阑望、碧云暮合，木末自寥寂。

拚掷。紫骝红勒。漫独对、铜驼溅泣。重经前度翠陌。

劫后余痕，感念谁客。怅怀遥路北。纵信美、湖山似昔。

争如我、年时憔悴，鬓畔渐霜白。
还京乐 丙戍小住都门，匆匆脂辖，怅然有作
周之琦（清代）

凤城路，习见依依巷陌如故里。趁絮泥消尽，任教日访，琴尊欢事。

望旧巢天际。金莲对烛光生蕊。禁漏短，争许袖惹，蓬莱云气。

向槐堂里。又朋簪清话，依然树色浮空，人影在地。

芳踪梦蝶重寻，幸秦源、暗通尘世。倚征鞍、嗟倦羽飞回，游骢唤起。

好属卢沟月，须令佳会常继。
秋题牡丹丛
白居易（唐代）

晚丛白露夕，衰叶凉风朝。红艳久已歇，碧芳今亦销。

幽人坐相对，心事共萧条。
读梅宛陵诗集书后 其二
汤储璠（清代）

人谓诗以穷而工，我谓工诗而后穷。自古诗人多富贵，后雅》后颂》作者何雍容。

间有孤生一枝笔，不与群雅相和同。驱使神鬼出奇怪，雕剜造化开屯蒙。

江山涕泣诉真宰，恐千万年无鸿濛。然后帝乃降薄罚，捐除禄命称诗雄。

使公稍能自贬损，登之馆阁声隆隆。公乃爱穷死不悔，君相欲福难为功。

呜呼后大雅》久沦丧，齐鸣瓦缶轻黄钟。江河赖此为砥柱，倒障狂澜使勿东。

万岁千秋有述作，何须与世问穷通。
定风波·未问兰因已
况周颐（清代）

未问兰因已惘然，垂杨西北有情天。
水月镜花终幻迹，赢得，半生魂梦与缠绵。
户网游丝浑是罥，被池方锦岂无缘？
为有相思能驻景，消领，逢春惆怅似当年。
桑园晚泊民家篱菊盛开因寄宋通侯忠父
胡应麟（明代）

苦忆东京宋子侯，娇娆歌曲擅风流。金花灿烂萦金谷，玉树玲珑照玉楼。

西第壶觞频啸傲，东园车马盛淹留。一尊何日长安市，醉插霜华任满头。
绘莲二首
白玉蟾（宋代）

笔底荷花水面浮，纤毫造化夺工夫。
为谁画出生绡上，泰华山头玉井图。
鲸川八景·戍楼残照
家铉翁（宋代）

卢龙久已属神州，谁认歌楼作戍楼。
莫说关头兴废事，江山犹有石郎羞。
张南山丈招集松心草堂同温伊初陈兰甫夜话作
徐灏（清代）

清风来无边，凉月照半席。相携素心人，共乐太古夕。

阶前侵寒绿，堂后敞虚白。两水自潆洄，层轩迥幽寂。

老渔昔行吟，垂钓江旁石。几年扫荆榛，于此聚瓴甓。

洋洋听松庐，海内诗名藉。流光七十载，此境等空色。

岂知万株松，早定水边宅。胜地非偶然，相与三叹息。
定静堂秋雨
世续（清代）

绿槐庭院最清寥，小卧诗床俗韵消。淅淅声喧惊午梦，隔窗冷雨打芭蕉。
过旧宅（一作题王侯废宅）
朱庆馀（唐代）

古巷戟门谁旧宅，早曾闻说属官家。更无新燕来巢屋，

唯有闲人去看花。空厩欲摧尘满枥，小池初涸草侵沙。

荣华事歇皆如此，立马踟蹰到日斜。
杂诗四首
曾巩（宋代）

挥袂谢幽侧，腾身集崔嵬。
心胎太极气，手扬斗间魁。
荒荆忽成桂，蛰鳞冬有雷。
君看九州宝，自入朱门来。
欲行雨未止
陆游（宋代）

幽幔依灯影，空阶送雨声。
蹔归仍客路，投老倍乡情。
眼涩书难读，心摇梦易惊。
病多常怕醉，酒尽却思倾。
雪後寻梅
杨万里（宋代）

去年看梅南溪北，月作主人梅作客。
今年看梅荆溪西，玉为风骨雪为衣。
腊前欲雪竟未雪，梅花不惯人间热。
横枝憔悴涴晴埃，端令羞面不肯开。
缟裙夜诉玉皇殿，乞得天花来作伴。
三更滕六驾海神，先遣东风吹玉尘。
梅仙晓沐银浦水，冰肤别放瑶林春。
诗人莫作雪前看，雪後精神添一半。
直舍有书 其三
王安中（宋代）

右丞笔力到诸孙，诗语元胜画不言。看取疏疏并寂寂，霜林烟坞欲黄昏。
客有诵袁蒙斋得雨酬倡之什辄赓元韵志喜也呈
郑清之（宋代）

雷伯四月瘖无声，鸣鸠呼妇凫浴晴。
星如樧沙灯吐红，羲和驾鞭乘赤明。
稚秧针水未入种，秀麦浪畦犹督耕。
香车不动百龙蛰，转辘如织千蛇横。
爱民太守心语口，{疒里加真}我以旱宁无生。
川灵有知龟亦许，异物蜿蜒归掌抚。
一雨果从方寸来，此念端诚本天与。
但看父老歌丰年，不用儿童学皇舞。
弭灾肯效栾巴噀，哺民无异紫芝乳。
一年事在阿堵中，四封笑溢迎门语。
我州潴野同淮徐，公方有意六辅渠。
上天下泽锺惠施，千里波及皆君余。
蒙斋诗成虚斋和，我乐赋之如遂初。
坐对联珠饱官粟，但有欢喜无欷嘘。
祗今快续二贤咏，不须乞米移颜书。
园中草木二首 其二
孙觌（宋代）

翠衿独倚秋风立，绛帻犹含宿雨偏。已见异鸡无应者，若为矫首尚昂然。
次韵周共叔五首 其四
许景衡（宋代）

赐环初就日，弛担又逾年。老矣怀三径，归欤有几钱。

报君惭犬马，恋阙望云天。但得邻颜巷，宁论负郭田。
次韵周提刑出邓鄙五首 其二 过厉山驿
饶节（宋代）

古木参天枝欲倾，秋风时发半岩声。厉山拟作故园梦，山雨萧萧梦不成。
令狐相公见示新栽蕙兰二草之什，兼命同作
刘禹锡（唐代）

上国庭前草，移来汉水浔。朱门虽易地，玉树有馀阴。

艳彩凝还泛，清香绝复寻。光华童子佩，柔软美人心。

惜晚含远思，赏幽空独吟。寄言知音者，一奏风中琴。
成化戊戌十二月十六日与吴原博史明古张子静游阳山入云泉庵观大石联句 其七
李应祯（明代）

栖禅余百年，问僧仅三众。凭虚围曲阑，架壑出飞栋。
元日过积水潭
法式善（清代）

年年骑马踏京尘，谁识风潭自有春。岸雪消融溪水活，我来又作看花人。
课伐木
林尚仁（宋代）

手挥樵斧气如虹，几树寒烟一饷空。
午夜无依乌鹊冷，数声应恨月明中。
暮春寄怀曹南通任寺丞
林逋（宋代）

跌荡情怀每事同，十年曹社醉春风。
弹弓园圃阴森下，棋子厅春寂静中。
赤脚我犹无一婢，黑头君合作三公。
江湖今日还劳结，目送归飞点点鸿。
寄同年朱景渊通判八首
刘宰（宋代）

当时最少年，雪林紫芝翁。
诗名三十年，正复坐此穷。
落日澹平硝，宿草鸣寒蛩。
何时一樽酒，往酹与子同。
送呈定夫西归
真德秀（宋代）

慈湖老仙伯，乘云宾帝乡。
念之每汍澜，风味不可忘。
其门多英特，清文照缣缃。
为我勖诸贤，佐道当自强。
赠温陵王玉坚游京师
王恭（明代）

王郎解剑还乡里，六年不梦军中事。垂竿静钓鳌江云，买舟忽过梅城水。

自说年来爱远游，束装今去上皇州。溪行笋笠三山雨，水宿蒲帆五月秋。

棹歌明日过京口，我亦西游今白首。分手前程莫叹嗟，白门相过应沽酒。
丙戌重九用东坡丙子重九韵 其一
张佩纶（清代）

亲友望我归，我归固无家。茱萸遍朝士，何必手得花。

茶香足当酒，半銙通犀窊。野果亦可口，不辨橘柚柤。

堂堂白日去，迅如赴壑蛇。杜陵老未达，登台动咨嗟。

君看田间饮，年丰话桑麻。或有临江阁，孤鹜飞落霞。

斯世同一醉，秋心浩无涯。横风吹雁过，万树栖昏鸦。
夏日游灵隐东园赠东方道人
吴芾（宋代）

松竹回环十里阴，一声啼鸟觉山深。
道人睡足北窗下，一榻清风直万金。
秋日即事二首
王之道（宋代）

枕缘睡熟来魂梦，衣为酣频带酒痕。
多事长红兼短白，雨余相倚映江村。
景城杂诗六首 其六
许景衡（宋代）

冰雪初消冻，关河已见春。民居乐丰岁，吏隐是閒人。

黄水鱼偏美，青帘酒亦醇。吾生如有计，五斗未为贫。
短歌二首 其二
徐谦（南北朝）

意气青云里，爽朗烟霞外。不羡一囊钱，唯重心襟会。
次韵孙海见赠 其五
苏过（宋代）

自分麋鹿姿，食薇山之阿。不意设罗门，屡辱结驷过。

清谈脱麈尾，奈此落月何。
次韵徐希皋解元送白莲栽兼寄昭掾子美三首 其二
郭祥正（宋代）

城南移得玉华栽，栽向方池两岁开。有酒有花无伴侣，良朋何日远方来。
寄袭长老
余靖（宋代）

三径荆榛尽力开，千株桃李手新栽。
殷勤莫怪寻嘉树，又喜春风过岭来。
田园 其三
徐瑞（宋代）

山下十亩陂，可灌十顷田。频年费修筑，堤堰久不完。

泥沙况填壅，旱岁无源泉。凶荒贵有备，乌可尽付天。

呼儿运木石，及此冬日暄。悠悠最害道，努力勿辞难。
溪上寻梅不遇
王炎（宋代）

玄冬用事秃千林，蓓蕾凌寒瘦不禁。
已唤苍头篘腊脚，未逢玉不吐春心。
客居避俗遨游少，老境看花感慨深。
属付绿衣歌舞地，吹香一笑慰幽寻。
韩献肃公挽词三首
范祖禹（宋代）

舜禹勤劳治，皋夔翊赞功。
秉钧瞻上宰，宪老佚三公。
寿考登耆耋，哀荣备始终。
凄凉颍川路，箫鼓诉南风。
雨中作
陆游（宋代）

短鬓白如丝，梅花似旧时。
掩屏愁入梦，隐几雨催诗。
病为阴天剧，春缘闰岁迟。
非关畏车马，衰甚实难支。
湘江怨
范成大（宋代）

苹芷迷烟路，莲舟忘却归。
夜寒江水黑，风雨梦如飞。
高景山夜归
范成大（宋代）

伊轧篮舆草露间，夜凉月暗走孱颜。
忽逢陂水明如镜，照见沉沉倒景山。
送昙颖归庐山
欧阳修（宋代）

吾闻庐山久，欲往世俗拘。
昔岁贬夷陵，扁舟下江湖。
八月到湓口，停帆望香炉。
香炉云雾间，杳霭疑有无。
忽值秋日明，彩翠浮空虚。
信哉奇且秀，不与灊霍俱。
偶病不时往，中流但踟蹰。
今思尚髣髴，恨不传画图。
昙颖十年旧，风尘客京都。
一旦不辞诀，飘然卷衣裾。
山林往不返，古亦有吾儒。
西北苦兵战，江南仍旱枯。
新秦又攻寇，京陕募兵夫。
圣君念苍生，贤相思良谟。
嗟我无一说，朝绅拖舒舒。
未能膏鼎镬，又不老菰蒲。
羡子识所止，双林归结庐。
钓台
李谊（宋代）

姜居渭水为周相，严隐桐江不汉臣。
试把二公较名节，谁知总是一丝纶。
句
郑文宝（宋代）

越绝晓残蝴蝶梦，单于秋引画龙声。
阮郎归
周邦彦（宋代）

菖蒲叶老水平沙。临流苏小家。画阑曲径宛秋蛇。金英垂露华。
烧蜜炬，引莲娃。酒香薰脸霞。再来重约日西斜。倚门听暮鸦。
天仙子
刘过（宋代）

彩笔恹恹慵赋咏。斗草闲来寻小迳。西园春事只供愁，当好景。成孤另。春又那知人欲病。

洗尽残妆临晚镜。淡玉一团浆水莹。强持檀板近芳樽，云遏定。君须听。低唱月来花弄影。
暮春日宴溪亭
成彦雄（宋代）

寒食寻芳游不足，溪亭还醉绿杨烟。

谁家花落临流树，数片残红到槛前。
信州连使君惠酒戏书二绝谢之 其二
韩驹（宋代）

忆倾南库官供酒，共赏西京敕赐花。白发逢春醒复醉，岂知流落在天涯。
六言 其二
张侃（宋代）

色惟有用文子，翠亦堪餐此君。未须歌南浦雨，终是望渭北云。
侍宴乐游苑饯徐州刺史应诏诗
沈约（南北朝）

沃若动龙骖。
参差凝凤管。
金塘草未合。
玉池泉将满。
寿母生朝 其一
朱熹（宋代）

秋风萧爽天气凉，此日何日升斯堂。堂中老人寿而康，红颜绿斯双瞳方。

家贫儿痴但深藏，五年不出门庭荒。灶陉十日九不炀，岂办甘脆陈壶觞。

低头包羞汗如浆，老人此心久已忘。一笑谓汝庸何伤，人间荣耀岂可常。

惟有道义思无疆，勉励汝节弥坚刚。熹前再拜谢阿娘，自古作善天降祥。

但愿年年似今日，老莱母子俱徜徉。
意难忘 和少楼岁暮感怀韵
黄钧宰（清代）

大笑苍天，任劳劳磨转，十万馀年。愚公山石烂，王母鬓华添。

况年辈，俗情牵。一觉小游仙，从今后，落花茵溷，莫道因缘。

闲庭莎草如毡，问扁舟何处，海上成连。寒梅霜后健，群鸟日高眠。

除绮语，养清恬，身世莫凄然。倩天孙，银河汲水，净浣云笺。
春秋宫词 其二 孟任
章钟祜（清代）

登台凝睇意无涯，难得君王驻锦车。臂血猩红留一点，侍儿休认守宫砂。
结客少年场行
高启（明代）

结客须结游侠儿，借身报仇心不疑。
千金买得利匕首，摩挲誓许酬相知。
白马缦胡缨，行行人尽止。
朝游洛北门，暮醉秦东市。
感君在一言，不惜为君死。
朱家曾脱季将军，田光终酬燕太子。
君不见魏其盛时客满门，自言一一俱衔恩。
魏其既罢谁复见，养士堂中尘网遍。
始知结客难，徒言意气倾南山。
食君之禄有弗报，何况区区杯酒间。
结客不必皆荐绅，缓急叩门谁可亲。
屠沽往往有奇士，慎勿相轻闾里人。
明卿宅同元美分赋得席上笋
宗臣（明代）

二月破云根，千行碧玉新。湘痕知有日，孟泣岂兹辰。

酒对殊方夕，盘留故国春。吾将付风雨，片片作龙鳞。
睡蝶
林坦（明代）

翠径深沉日未西，红稀绿暗望中迷。穿花顿觉芳心懒，卧柳从教舞翼齐。

金谷魂飞春寂寂，银塘梦入草萋萋。飘然欲与庄周化，莫遣莺声柳外啼。
赴京
吕定（宋代）

太白楼前雨乍收，画船挝鼓上皇州。
肯因离别牵愁思，要把勋皇事壮游。
千里关河旗带月，一天星斗剑横秋。
胸中賸有安边策，此去应当献冕旒。
黑
刘敞（宋代）

屯云望如墨，万里横空浮。白日变玄夜，朱明成素秋。

疾风动屋瓦，急雨落河流。俯仰骇神化，精微难与谋。
采菱户
范成大（宋代）

采菱辛苦似天刑，刺手朱殷鬼质青。休问扬荷涉江曲，只堪聊诵楚词听。
六花冬词 其二 山茶口号
王安中（宋代）

无穷芳草度年华。尚有寒来几种花。好在朱朱兼白白，一天飞雪映山茶。
恭纪恩赐诗 其二十一 赐金箱奇南香带
严嵩（明代）

奇南作带赤金箱，钩系双螭白玉光。出自昆冈呈宝气，束当朝署散天香。
山中僧
宋无（元代）

雪顶霜眉齿半稀，跏趺苔石看云归。
山童扫叶鹤飞起，狼籍松花满衲衣。
山斋杂咏 其三 远山
许继（明代）

幽兴何所极，远有天际山。高空静无滓，秋入层峰间。

微风扫烟静，薄云笼晓鬟。静鬟不足惜，何物乃相关。

谁言是中意，使我心独閒。
艮思台秋眺
方回（元代）

风亭月榭欲为之，十许年前已筑基。
秋着碧山环作画，天将白鸟点成诗。
抚松已幸追陶径，梦草无烦忆谢池。
典午纪中摇落语，白头洄泝不胜悲。
酬才叔再用韵
许及之（宋代）

三日斋馀过九日，今朝方得上崔嵬。日随鸿影翩翩去，句逐湖声衮衮来。

肯为龙华留胜迹，何须戏马羡高台。黄花未必相欺得，正要诗翁著句催。
一片
李龏（金朝）

一片青萝络纬啼，星稀月没未闻鸡。数声柔橹斜窗外，彷佛风光罨画溪。
夜宿交石峡凌晨舟行适遇便风俄顷至小孤山
蔡戡（宋代）

好风特特送征帆，百里俄惊指顾间。薄暮暂留交石峡，迟明已到小孤山。

峰峦过目非吾有，鸥鹭无心似我閒。幸得年丰归去好，长腰玉粒未应悭。
杂诗 其二
何基（宋代）

善恶分明虽两歧，念端差处只毫釐。怕将私意为天理，所以先民贵致知。
华阳吟三十首
白玉蟾（宋代）

人身自有一蓬莱，十二层楼白玉阶。
姹女金翁常宴会，堂前夜夜牡丹开。
宿僧房
许景衡（宋代）

捕逐虽王事，经行亦自强。舣舟当海岛，寓宿得僧房。

绝境三山在，清风一水长。此生空物役，回首意茫茫。
效陆士衡百年歌十首 其六
黄省曾（明代）

六十时，玄眉绿鬓成秋霜。时时览镜情自伤，话言记忆颇易忘。

览孙纷纷俨成行，六龙西飞不停光。高堂朱户奈乐何，高堂朱户奈乐何。
鹧鸪天·桂花
李清照（宋代）

暗淡轻黄体性柔，情疏迹远只香留。何须浅碧深红色，自是花中第一流。
梅定妒，菊应羞，画阑开处冠中秋。骚人可煞无情思，何事当年不见收。(阑 通：栏)
通天岩
王奇（宋代）

松罗石室中，清雅胜支公。
地静无尘到，天高有穴通。
山市
蒲松龄（清代）

奂山山市，邑八景之一也，然数年恒不一见。孙公子禹年与同人饮楼上，忽见山头有孤塔耸起，高插青冥，相顾惊疑，念近中无此禅院。无何，见宫殿数十所，碧瓦飞甍，始悟为山市。未几，高垣睥睨，连亘六七里，居然城郭矣。中有楼若者，堂若者，坊若者，历历在目，以亿万计。忽大风起，尘气莽莽然，城市依稀而已。既而风定天清，一切乌有，惟危楼一座，直接霄汉。楼五架，窗扉皆洞开；一行有五点明处，楼外天也。

层层指数，楼愈高，则明渐少。数至八层，裁如星点。又其上，则黯然缥缈，不可计其层次矣。而楼上人往来屑屑，或凭或立，不一状。逾时，楼渐低，可见其顶；又渐如常楼；又渐如高舍；倏忽如拳如豆，遂不可见。

又闻有早行者，见山上人烟市肆，与世无别，故又名“鬼市”云。
题归宗寺
魏了翁（宋代）

愦愦深源与会稽，识时惟有一羲之。
千年误作能书看，谩说鹅池与墨池。
二月望暂寓山中感旧
徐瑞（宋代）

出山两足涴尘土，几夜梦听山中泉。行到向来结茆处，瘦藤枯树仍风烟。
兰陵王（和清真）
叶隆礼（宋代）

大堤直。袅袅游云蘸碧。兰舟上，曾记那回，拂粉涂黄弄春色。施颦托倾国。金缕尊前劝客。阳台路，烟树万重，空有相思寄鱼尺。

飘零欢萍迹。自懒展罗衾，羞对瑶席。折钗分镜盟难食。看桃叶迎笑，柳枝垂结。萋萋芳草暗水驿。肠断画阑北。

寒恻。泪痕积。想柱雁尘侵，笼羽声寂。天涯流水情何极，悲沈约宽带，马融怨笛。那堪灯幌，听夜雨，镇暗滴。
寄照晦岩
释善珍（宋代）

身世浮沈莫更论，百年大笑付乾坤。
机关鬼面神头戏，岁月风樯阵马奔。
时过黄扉俄瘴海，宠衰金屋又长门。
人生万事真难料，不若深山无怨恩。
闺怨·人世悲欢不
高骈（唐代）

人世悲欢不可知，夫君初破黑山归。
如今又献征南策，早晚催缝带号衣。
丑奴儿
晁端礼（宋代）

小庭数朵寒梅放，雪缀霜棱。装点香英。玉软琼娇两未胜。

佳人点腕争攀取，插向壶冰。素色相乘。不羡高花万万层。
次雪峰空老韵二首 其二
曾几（宋代）

独烹茶山茶，未对雪峰雪。须知千里间，只共一明月。

陈家参玄人，道眼应一瞥。为语管城君，相从炽然说。
哭陈兴宗先生三首
邓肃（宋代）

虀盐昔者谩儒宫，苇白茅黄处处同。
十载从公烦点铁，寸毫令我稍披聋。
一泓渐笑牛蹄水，万里初观羊角风。
欲反三隅嗟已矣，两行衰泪付春风。
次韵答李景阳
柯举（宋代）

客有扣舷者，悠然太古音。
风清来水面，月白满江心。
世既叹途绝，君何爱我深。
愧将瓦缶句，聊以答南金。
寄桃源郑徵士 其二 麻字
张孟兼（明代）

何年返耕桑，与子种桃花。山中寻白鹿，石上看红霞。

竟日得辞后，相从饭胡麻。
癸巳岁除夜诵孟浩然归终南旧隐诗有感戏效沈休文八咏体作 其二 南山归敝庐
程俱（宋代）

故庐今茂草，新构羡茅茨。久慕泉石约，空令猿鹤悲。

一廛端可共，三径复谁期。会结忘年友，归云茹紫芝。
天育骠骑图为都指挥使韩公赋
陈琏（明代）

唐代君王少巡幸，赤泽岸边马成阵。后来蕃息虽已多，天育之驹号神骏。

圉人牵来不敢骑，矫矫龙性汗血姿。君王见此志骄逸，天下龙媒思致之。

闲厩有官从此始，宁禁中人衣金紫。四十三万若云屯，其中未必皆骥子。

一朝渔阳鼙鼓来，内外监牧俱烟埃。翠华摇摇西幸蜀，骠骑此时安在哉。

谁能写真传后世，逸态雄姿无乃是。鸣呼，騕袅龙媒今岂无，时无孙阳诚可吁。
观燕哺雏
何梦桂（宋代）

閒堂看尽燕双飞，终日劳劳为哺雏。父母此心谁不有，生儿几个似慈乌。
春日
萧国宝（元代）

东风竟日掩柴关，读罢离骚新火烟。一彗落红春扫地，半篙新绿水连天。

梦魂枕上惊蝴蝶，乡思灯前怯杜鹃。祇为儒冠空白发，几将心事赋归鞭。
送高君先辈还家
欧阳修（宋代）

闲居寂寞面重城，过我时欣倒屣迎。
入洛机云推俊誉，游梁枚马得英声。
风晴秀野春光变，梅发家林鸟哢轻。
祗待登高成丽赋，汉庭推毂有公卿。
水调歌头（和赵用锡）
陈亮（宋代）

事业随人品，今古几麾旌。向来谋国，万事尽出汝书生。安识鲲鹏变化，九万里风在下，如许上南溟。斥鷃旁边笑，河汉一头倾。

叹世间，多少恨，几时平。霸图消歇，大家创见又成惊。邂逅汉家龙种，正尔乌纱白纻，驰鹜觉身轻。樽酒从渠说，双眼为谁明。
赠索处士
谭用之（五代）

不将桂子种诸天，长得寻君水石边。
玄豹夜寒和雾隐，骊龙春石抱珠眠。
山中宰相陶弘景，洞里真人葛稚川。
一度相思一惆怅，水寒烟澹落花前。
山居十三首
蔡格（宋代）

一雨秋凉爽气新，秋声栗栗转伤神。
根株半载培多少，倏忽流光不待人。
天竺玉论师赴觉海
释智愚（宋代）

妙旨惟从句外求，白云先见室中筹。
海山深处多麟凤，此去横经一纲收。
蓬门
林昉（宋代）

新笋绿沿坡，蓬门谁见过。
社寒来燕少，晚雨落花多。
瘦骨诗医俗，衰容酒借和。
故园空有梦，客路正风波。
入上饶界。道中野酴醾盛开二首
杨万里（宋代）

走上松梢绕却它，为他满插一头花。
未论似得酴醾否，且是幽香野得些。
觅竹栽谢
萧泰来（宋代）

一日非君不可无，当邻乞得种鱼都。珠连呈舍排成次，玉立云鱼画出图。

淇奥每思文事业，渭川肯作富规模。自锄月地分行列，准拟清风十万夫。
过仪亭
郑洪（宋代）

扁舟落日过沙湖，十月清霜野水枯。稚子刺船争打鸭，小娃倚市夜当垆。

红红枸杞珊瑚出，白白芦花组练铺。有约草堂陈孺子，夜篘浑酒煮江鲈。
水调歌头·把酒对斜日
杨炎正（宋代）

把酒对斜日，无语问西风。胭脂何事，都做颜色染芙蓉。放眼暮江千顷，中有离愁万斛，无处落征鸿。天在阑干角，人倚醉醒中。
千万里，江南北，浙西东。吾生如寄，尚想三径菊花丛。谁是中州豪杰，借我五湖舟楫，去作钓鱼翁。故国且回首，此意莫匆匆。
送王时亨舍人帅蜀诗二首 其二
周麟之（宋代）

一从雁塔缀英游，又见功名得志秋。丹阙万人窥榜眼，碧幢千志拥遨头。

锦城日暖茕鳏舞，玉垒烟深铠仗收。它日中和闻善政，一琴宁复久淹留。
寄怀李子木 其二
李觉斯（明代）

愿保青松姿，为加白石餐。万事付东流，静似观波澜。

耿耿长有怀，素心托飞翰。
教学退作二首
陈著（宋代）

话言超出求名外，心力分从负米余。
幼学得师终有获，立根本处赖深锄。
寒食前一日寄子瞻
苏辙（宋代）

寒食明朝一百五，谁家冉冉尚厨烟。
桃花开尽叶初绿，燕子飞厨体自便。
爱客渐能陪痛饮，读书无思懒开编。
秦川雪尽南山出，思共肩舆看麦田。
寄山中旧知七首 其四
朱熹（宋代）

故园今夜半，林影澹逾清。曳杖南溪路，君应独自行。

潺湲流水思，萧索早秋声。尽向琴中写，焉知离恨情。
古意九首 其一
贯休（唐代）

一雨火云尽，闭门心冥冥。兰花与芙蓉，满院同芳馨。

佳人天一与，好鸟何嘤嘤。我有双白璧，不羡于虞卿。

我有径寸珠，别是天地精。玩之室生白，潇洒身安轻。

只应天上人，见我双眼明。
挽赵秋晓
张登辰（宋代）

自古名而寿，宗臣罕有之。
尝陵终落魄，贺白不期颐。
天涸璇源派，霜摧玉树枝。
游魂归故国，忍见黍离离。
石留
朱诚泳（明代）

石留石留，流水滔滔，逝者如斯夫。岁不我与，一滔滔徂。

五十无闻，与异物俱。少不努力，徒衰老而唏吁。嗟彼舜蹠，厥初匪殊。

尚慎旃哉，勿迷厥途。
太常引 七夕
顾翎（清代）

烟萝淡卷水云轻。飞蝠拂帘旌。残夜在中庭。移立傍、梧阴竹阴。

穿针楼畔，冰盘瓜果，往事记深盟。银汉浪纹生。那忍看、牛星女星。
鹧鸪天·陌上柔条初破芽
辛弃疾（宋代）

陌上柔条初破芽。东邻蚕种已生些。平冈细草鸣黄犊，斜日寒林点暮鸦。山远近，路横斜。青旗沽酒有人家。城中桃李愁风雨，春在溪头野荠花。
王秀才亦爱轩
陈造（宋代）

王郎一室天地中，客来有榻樽不空。
奉亲一笑办能事，插架万轴收新功。
男儿磊落四方志，况子郎罢方诗穷。
亟书周庸赐汉第，可用容膝师陶翁。
题招提院静照堂
闻人安道（宋代）

清虚结宇卜新居，寂静标名欲性纯。直向万缘无断处，应为一性不生人。

风幡震动殊非闹，水月澄明未是真。宴坐经行惟此地，个中消息与谁亲。
日东病僧
项斯（唐代）

云水绝归路，来时风送船。不言身后事，犹坐病中禅。

深壁藏灯影，空窗出艾烟。已无乡土信，起塔寺门前。
浪淘沙 春雨
江瑛（清代）

向夕雨潇潇。寒逗轻绡。兰烟未烬手频挑。生怕晓风吹折也，窗外梅梢。

岑寂梦无聊。何处银箫。拥衾听彻夜迢迢。明日红桥桥外水，添了春潮。
次韵陈叔易芦桥二首
晃冲之（宋代）

落日河梁上，迟留客去旱。
近邻无远送，莫说最长枝。
上黄参政寿七首 其七
许及之（宋代）

度量汪汪见古风，衮衣只与布衣同。定知耐老耐官职，几个中书郭令公。
高宗皇帝挽词四首
程大昌（宋代）

先汉运尝屯，令周历再新。
必知天地泰，为有帝王真。
立极绵三纪，垂鸿更万春。
鼎龙俄天矫，升鹤肯逡巡。
诏知滁州军州事因题二首
王禹偁（宋代）

罢直金銮领一麾，依前憔悴咏江蓠。
所嗟吾道关消长，岂为微躯系盛衰。
尚愧临民为父母，终当学稼养妻儿。
自怜此度辞京阙，犹胜商山副使时。
南雄昌乐驿
蒋之奇（宋代）

城东浈水碧渊洄，杨仆楼船向此来。我亦编蓬今下濑，拟寻韶石上崔嵬。
送霄韵上人游天台（一作宝韵上人）
刘禹锡（唐代）

曲江僧向松江见，又到天台看石桥。

鹤恋故巢云恋岫，比君犹自不逍遥。
安溪书事
朱熹（宋代）

清溪流不极，夕雾起岚阴。虚邑带寒水，悲风号远林。

涵山日欲晦，窥阁景方沉。极目无遗眺，空令愁寸心。
满庭芳 和蔡伸《友古词》
顾太清（清代）

白玉栏干，绿杨庭院，果然几净窗明。珠帘高卷，花雨散红英。

下上双飞燕子，东风里、巧转轻迎。连环冷、红珠斗帐，春睡惜娉婷。

梦中多少路。山长水远，渺渺魂惊。怕情深易感，又惹离情。

总有青鸾消息，书不尽、枉自丁宁。终难遇，霓旌翠盖，空许愿三生。
武夷有感十一首
白玉蟾（宋代）

雨余秋藓几堆锦，日出朝葵千簇金。
对景适然发清啸，野猿惊泣绿杨深。
才卿外郎五年止惠一书
耶律楚材（元代）

五年只得一书题，路远山长梦亦迷。睡老黑甜酣顺北，冷官清淡泊辽西。

羡人得志能如虎，笑我乏才粗效鸡。伫看天兵旋北阙，从今不用玉关泥。
杨和王挽章五首
曹勋（宋代）

乍去潭潭府，方多耿耿心。
尝忘言激切，共叹老侵寻。
侧听医方验，何期讣报临。
縗麻望神坐，云亦惨愁阴。
上清远峡
翟宗（明代）

上到飞宫绝顶隈，始知人世有蓬莱。猿啼古峡乾坤老，潮带寒声涧壑来。

两岸鼓钟开白昼，八荒烟雨护楼台。许多遗景难收拾，聊把新诗次第裁。
冬日杂兴 其四
汤懋纲（清代）

遮户渔罾罢，溪山静有情。树梢烟际簇，鸥背日边明。

俗自浓新态，人谁责旧盟。荒园存古柏，却与抱孤清。
秋景 其二 月色醉远客
刘辰翁（宋代）

远客坐长夜，缠绵月色留。明知不是醉，为尔更无愁。

玉雪三千界，金波十二楼。谪仙迷采石，小杜在扬州。

雁背如流水，蛾眉也白头。一声长啸起，满眼故山秋。